บอร์ดเลือกแล้ว!วรภัคนั่งกรุงไทย‘ชัยภัทร’ไม่ผ่าน
บอร์ดแบงก์กรุงไทยมีมติเลือก &#8220;วรภัค&#8221; นั่งตำแหน่งเอ็มดีกรุงไทย &#8220;ชัยภัทร&#8221; ไม่ผ่านคุณสมบัติ เน้นเพิ่มรายได้ค่าธรรมเนียม ต่อยอดลูกค้ารายย่อยเอสเอ็มอี
28 ก.ย. 2555

บอร์ดแบงก์กรุงไทยมีมติเลือก “วรภัค” นั่งตำแหน่งเอ็มดีกรุงไทย “ชัยภัทร” ไม่ผ่านคุณสมบัติ เน้นเพิ่มรายได้ค่าธรรมเนียม ต่อยอดลูกค้ารายย่อยเอสเอ็มอี
แหล่งข่าวจากธนาคารกรุงไทยเปิดเผยว่า คณะกรรมการสรรหากรรมการผู้จัดการใหญ่ที่มีนางเบญจา หลุยเจริญ เป็นประธานคณะกรรมการสรรหามีมติเลือก นายวรภัค ธันยาวงษ์ ประธานและประธานเจ้าหน้าที่บริหาร บริษัทหลักทรัพย์ฟินันซ่า อดีตรองผู้จัดการใหญ่ ธนาคารไทยพาณิชย์ เป็นกรรมการผู้จัดการคนใหม่ หลังนายอภิศักดิ์ ตันติวรวงศ์ กรรมการผู้จัดการใหญ่คนปัจจุบัน หมดวาระลงในเดือน พ.ย.
แหล่งข่าวเปิดเผยว่า ในการคัดเลือกผู้ดำรงตำแหน่งกรรมการคนใหม่นั้นมีผู้เสนอตัว 4 คน แต่นายประจวบ ตันตินนท์ อดีตผู้อำนวยการยาสูบ หนึ่งในผู้สมัครได้ถอนตัวก่อนวันสัมภาษณ์ ขณะที่นายชัยภัทร ศรีวิสารวาจา ประธานกรรมการบริหารและประธานเจ้าหน้าที่บริหาร บริษัทหลักทรัพย์ เคที ซีมิโก้ หนึ่งในตัวเต็งผู้สมัคร มีคุณสมบัติไม่ผ่าน เนื่องจากตามกฎของรัฐวิสาหกิจห้ามไม่ให้กรรมการที่อยู่ในส่วนฝ่ายบริหารของบริษัทลูกเข้าร่วมสมัคร 
ดังนั้น จึงเหลือเพียงนายโสฬส สาครวิศว อดีตกรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) และนายวรภัคที่ผ่านการคัดเลือกในรอบสุดท้ายเพียง 2 คน คณะกรรมการพิจารณาแล้วจึงลงมติเลือกนายวรภัคที่มีประสบการณ์การทำงาน และมีแผนกลยุทธ์ที่เชื่อว่าจะสามารถทำให้ธนาคารแข็งแกร่งมากขึ้น
“ที่ประชุมคณะกรรมการธนาคาร จึงมีมติเห็นชอบเลือกนายวรภัคตามที่คณะกรรมการสรรหาเสนออย่างเป็นเอกฉันท์” แหล่งข่าวเปิดเผย
แหล่งข่าวเปิดเผยว่า ธนาคารได้แจ้งไปยังนายวรภัคให้รับทราบแล้ว เพื่อให้เข้ามาเจรจาสัญญาจ้างกับธนาคาร โดยมีนายกฤษฎา จีนะวิจารณะ เป็นประธานกรรมการกำหนดค่าตอบแทน ก่อนเสนอไปยังธนาคารแห่งประเทศไทย (ธปท.) และจะประกาศอย่างเป็นทางการ
นายวรภัค เปิดเผยว่า นายอภิศักดิ์ได้วางรากฐานธนาคารกรุงไทยไว้อย่างแข็งแกร่ง และด้วยขนาดของธนาคารจึงถือว่ามีศักยภาพในการต่อยอดธุรกิจได้อีกมาก เพราะธนาคารมีระบบที่ดี พนักงานมีความพร้อมในการแข่งขัน
นายวรภัค กล่าวว่า ถ้าเข้าไปทำงานนั้นเห็นว่ามี 2 เรื่องที่ต้องการเข้ามาช่วยเหลือธนาคาร คือ 1.การเพิ่มรายได้ค่าธรรมเนียมด้านต่างๆ ให้มากขึ้น เนื่องจากปัจจุบันรายได้ในส่วนนี้ของธนาคารยังน้อย เมื่อเทียบกับศักยภาพของธนาคาร และ 2.การขยายฐานกลุ่มลูกค้าไปยังรายย่อย และกลุ่มผู้ประกอบการขนาดกลางและขนาดย่อม (เอสเอ็มอี) เพิ่มมากขึ้น จากปัจจุบันที่ฐานลูกค้ากลุ่มนี้ยังมีไม่มากนัก ขณะที่ธนาคารมีศักยภาพเรื่องฐานลูกค้าอาจเห็นการขายข้ามผลิตภัณฑ์ และการร่วมมือกับบริษัทในเครือของธนาคาร เพื่อสร้างรายได้ให้มากขึ้น
“ผมไม่ได้ถึงกับกลัวการเมืองมาก แต่การทำงานทุกอย่างต้องระมัดระวัง ถ้าเราทำด้วยความซื่อตรง ซื่อสัตย์ เข้าใจระบบ และมีเมตตาต่อผู้ร่วมงาน ก็ไม่ต้องกังวลเรื่องใด”นายวรภัค กล่าว
ด้านนายอภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย เปิดเผยว่า ให้กำลังใจว่าที่กรรมการผู้จัดการใหญ่คนใหม่ เพราะเป็นคนที่มีความรู้ความสามารถ และเป็นคนรุ่นใหม่ เชื่อว่าคนที่ทำงานองค์กรต่างประเทศมาก่อนจะมีลักษณะการทำงานที่ตรงไปตรงมา หากเห็นสิ่งใดไม่สมควร ก็ไม่สามารถบังคับได้ ซึ่งปัจจุบันก็ได้วางโครงสร้างการบริหารความเสี่ยงให้กับธนาคาร เพื่อให้งานอยู่ในกรอบ และอยู่ในความเสี่ยงที่รับได้ 
อย่างไรก็ตาม ในบางนโยบายที่ได้รับจากผู้ถือหุ้นใหญ่หากนำมาปรับ ไม่ได้ทำอย่างตรงๆ ก็เกิดประโยชน์ได้ ทุกอย่างมีวิธี แต่ต้องทำให้ถูกต้อง เพราะในอีกด้านหนึ่ง ธนาคารก็ต้องช่วยสังคม เพราะโครงสร้างธนาคารไม่เหมือนธนาคารพาณิชย์ทั่วไป 
“ซีอีโอที่เข้ามาแต่ละจังหวะเวลาไม่เหมือนกัน ไม่ใช่คน ๆ หนึ่งจะไปได้ตลอด การใช้คนต้องเหมาะกับสถานการณ์ ช่วงหนึ่งอาจเป็นช่วงซ่อมสร้าง ช่วงลุย และช่วงเปลี่ยนแปลงเพื่อให้คนลุกขึ้นมาก็ต้องเป็นอีกแบบหนึ่ง” นายอภิศักดิ์ กล่าว